**- PREDNACRT-**

Na osnovu člana IV 4. a) Ustava Bosne i Hercegovine, Parlamentarna skupština Bosne i Hercegovine, na \_\_\_ sjednici Predstavničkog doma, održanoj \_\_\_\_\_\_\_\_\_\_\_2024. godine, i na \_\_\_ sjednici Doma naroda, održanoj \_\_\_\_\_\_\_\_\_\_\_\_\_\_2024. godine, usvojila je

**ZAKON**

**O IZMJENAMA I DOPUNAMA ZAKONA**

**O RADNOM VREMENU, OBAVEZNIM ODMORIMA MOBILNIH RADNIKA I UREĐAJIMA ZA EVIDENTIRANjE U DRUMSKOM PRIJEVOZU**

**Član 1.**

U Zakonu o radnom vremenu, obaveznim odmorima mobilnih radnika i uređajima za evidentiranje u drumskom prijevozu („Službeni glasnik BiH“, br.48/10 i 66/16), u članu 2. stav (1) iza tačke a) dodaje se tačka a1) koja glasi:

“a1) cestovni prijevoz dobara, pri čemu najveća dopuštena masa vozila, uključujući prikolicu ili poluprikolicu, prelazi 2,5 tona, u roku od godinu dana od dana početka primjene u AETR sporazumu;“.

Stav (3) mijenja se i glasi:

„(3) Vozila iz stava (2) ovog člana, koja se prvi put registriraju u Bosni i Hercegovini moraju imati ugrađenu minimalno istu vrstu tahografa koju je ugradio proizvođač vozila.“.

U stavu (6) tačka a) mijenja se i glasi:

„a) vozilo koje se koristi za javni prijevoz putnika na relacijama koje nisu duže od 50 kilometara;“.

Iza tačke z) dodaje se nova tačka aa) koja glasi:

„aa) vozilo namijenjeno isključivo za prijevoz pčela.“.

**Član 2.**

U članu 3. tačka b) mijenja se i glasi:

„b) **analogni tahograf** je uređaj koji se ugrađuje u motorna vozila radi automatskog ili poluautomatskog prikaza i evidentiranja podataka o kretanju vozila i o trajanju aktivnosti vozača;“.

Tačka d) mijenja se i glasi:

**„d) digitalni tahograf** je uređaj koji se ugrađuje u motorna vozila radi automatskog ili poluautomatskog prikaza, evidentiranja, štampanja, čuvanja i preuzimanja podataka o kretanju vozila i o trajanju aktivnosti vozača, a izuzetno o vremenu i prostoru pozicioniranja vozila na određenim mjestima;“

Iza tačke d) dodaje se tačka d1) koja glasi:

**„d1) digitalni** **tahograf prve generacije** je digitalni tahograf koji se ugrađuje u motorna vozila radi automatskog ili poluautomatskog prikaza, evidentiranja, štampanja, čuvanja i preuzimanja podataka, o kretanju vozila i o trajanju aktivnosti vozača;“.

Iza tačke f) odaju se nove tač. f1), f2), f3) i f4) koje glase:

„f1) **kartica vozača** je tahografska kartica, koju izdaje nadležni organ, kojom se vozač identifikuje i koja omogućava čuvanje podataka o aktivnostima vozača;

f2) **kartica nadzornog organa** je tahografska kartica, koju izdaje nadležni organ, kojom se identifikuje nadzorni organ odnosno ovlašćeno lice tog organa i koja omogućava pristup podacima sačuvanim u memoriji tahografa, na kartici vozača, odnosno na kartici radionice u cilju njihovog čitanja, štampanja odnosno preuzimanja;

f3) **kartica prevoznika** je tahografska kartica, koju izdaje nadležni organ, kojom se identifikuje prevoznik, koji raspolaže sa vozilom odnosno vozilima u koja je ugrađen tahograf, a koja omogućava prikaz, preuzimanje i štampanje podataka sačuvanih u tahografu koji se odnose na tog prevoznika;

f4) **kartica radionice** je tahografska kartica, koju izdaje nadležni organ, kojom se identifikuje radionica odnosno ovlašćeno lice te radionice i koja omogućava ispitivanje, kalibraciju i aktivaciju tahografa i preuzimanje podataka sa tahografa;“.

Iza tačke k) dodaju se nove tač. k1) i k2) koje glasi:

„k1) **nekomercijalni prijevoz** je prijevoz lica i stvari koji se vrši bez naknade, a radi zadovoljenja potreba u okviru registrovane djelatnosti vlasnika, odnosno korisnika motornog vozila;

k2) **nevažeća kartica** je kartica za koju se otkrije da je neispravna ili čija početna provjera autentičnosti nije uspjela ili čiji datum početka važenja još nije dosegnut ili čiji je datum isteka prošao;“.

Iza tačke r) dodaje se tačka r1) koja glasi:

„r1) **pametni tahograf** je digitalni tahografkoji se ugrađuje u motorna vozila radi automatskog ili poluautomatskog prikaza, evidentiranja, štampanja, čuvanja i preuzimanja podataka, o kretanju vozila, o vremenu i prostoru pozicioniranja vozila na određenim mjestima i o trajanju aktivnosti vozača;“.

**Član 3.**

U članu 5. stav (8) mijenja se i glasi:

„(8) Evidencije iz st. (6) i (7) ovog člana vode se ručno na tahografskom listiću ili ispisu korištenjem odgovarajuće opcije ručnog unosa u tahograf, u zavisnosti od vrste tahografa.“.

**Član 4.**

U članu 8. stav (6) tačka b) mijenja se i glasi:

„b) jedan redovni i jedan skraćeni sedmični odmor. Vozač je dužan nadoknaditi sedmični odmor podjednako dugim neprekinutim periodom odmora najkasnije do kraja treće sedmice od sedmice korištenja skraćenog sedmičnog odmora.“.

Iza stava (9) dodaje se novi stav (10) koji glasi:

„(10) Redovni sedmični odmor i svaki sedmični odmor duži od 45 sati koji se uzima kao nadoknada za prethodni skraćeni sedmični odmor, ne provodi se u vozilu, već se provodi u prikladnom smještaju sa odgovarajućim mjestom za odmor i sanitarnim prostorima, a sve troškove smještaja izvan vozila pokriva poslodavac.“.

Dosadašnji stav (10) postaje stav (11).

**Član 5.**

U članu 9. iza stava (3) dodaje se stav (4) koji glasi:

“(4) Izuzetno od stava (3) tačka b) alineja 1) ovog člana, vozač koji obavlja međunarodni prijevoz tereta može, izvan države svog poslovnog nastana, uzeti dva uzastopna skraćena sedmična odmora pod uslovom da u bilo koje četiri uzastopne sedmice uzima najmanje četiri sedmična odmora, od kojih su najmanje dva redovni sedmični odmori. Vozač obavlja međunarodni prijevoz, ako započne dva uzastopna skraćena sedmična odmora izvan države u kojoj poslodavac ima sjedište i zemlje u kojoj je mjesto boravka vozača.“.

**Član 6.**

U članu 12. stav (7) mijenja se i glasi:

(7) Ako se utvrdi da je vozač izvršio bilo kakve radnje iz st. (5) i (6) ovog člana, nadležni organ donosi rješenje o:

a) oduzimanju kartice vozača,

b) oduzimanju kartice vozača izdatu na ime drugog vozača iz stava (6) ovog člana.“.

Iza stava (8) dodaju se st. (9), (10) i (11), koji glase:

„(9) Upravna mjera iz stava (7) tč. a) i b) ovog člana izriče se u prvom slučaju na tri mjeseca, a u svakom ponovljenom slučaju na jednu godinu.

(10) U slučaju da vozaču istekene važnost kartice, nova kartica vozača se neće izdati dok ne istekne upravna mjera oduzimanja kartice iz stava (9) ovog člana.

(11) Evidenciju o oduzetim karticama vodi nadležni organ.“.

**Član 7.**

U članu 13. stav (1) tačka a) iza riječi „50 km“ briše se interpukcijski znak „zarez“ i riječi: “kao i u izuzetnim slučajevima kada se ova vozila koriste za vanlinijski prevoz putnika“.

**Član 8.**

U članu 15. stav (2) mijenja se i glasi:

„(2) Vozač je dužan navesti razloge takvog postupanja ručno, na obrascu evidencije radnog vremena, na tahografskom listiću ili ispisu iz digitalnog tahografa, najkasnije po dolasku na najbliže mjesto prikladno za zaustavljanje.“.

**Član 9.**

U članu 16. iza stava (2) dodaje se novi stav (3) koji glasi:

„(3) Digitalni tahograf može biti digitalni tahograf prve generacije i pametni tahograf.“.

Dosadašnji stav (3) postaje stav (4).

U dosadašnjem stavu (4) koji postaje stav (5) iza riječi: „odredbe o“ dodaje se riječ “vrstama,“  a na kraju teksta se dodaju riječi: „i nadležnim organima“.

**Član 10.**

U članu 17. stav (8) briše se riječ „isključivo“.

Iza stava (8) dodaje se novi stav (9) koji glasi:

„(9) Izuzetno od odredbe stava (8) ovog člana, djelatnosti iz stava (4) tč. b) i d) ovog člana mogu se obavljati i na terenu ukoliko radionica posjeduje odobrenje nadležnog organa. Radionica je obavezna da najavi rad na terenu najmanje 24 sata prije izlaska na teren, nadležnom organu koji je odobrio obavljanje djelatnosti. Najava se vrši putem telefaksa, elektronske ili redovne pošte, u skladu sa uputstvom koje donosi rukovodilac nadležnog organa.“.

Dosadašnji st. (9), (10), (11), (12) i (13) postaju st. (10), (11), (12), (13) i (14).

Dosadašnji stav (12) koji postaje stav (13) mijenja se i glasi:

„(13) Podatke iz stava (12) ovog člana radionica je obavezna pohraniti i čuvati na siguran način najmanje tri godine, a smije ih proslijediti samo prijevozniku za onaj period za koji je vozilo sa kog je skinut tahograf bilo u vlasništvu ili sa pravom korišćenja.“.

**Član 11.**

U članu 18. stav (1) tačka h) se briše.

Iza stava (1) dodaju se novi st. (2) i (3) koji glase:

„(2) Izuzetno od odredbe stava (1) tačka l) ovog člana u slučaju kada radionica za tahografe obavlja i druge poslove u vezi ispitivanja tehničke ispravnosti vozila, tada mora imati zaposlenog najmanje jednog tehničara koji ne obavlja te druge poslove.

(3) Pored uvjeta iz. st. (1) i (2) ovog člana, radionica za analogne tahografe koja obavlja poslove iz člana 17. stav (4) tač. a) i c) ovog zakona mora imati uređen odnos sa proizvođačem tahografa.“

Dosadašnji st. (2) i (3) postaju st. (4) i (5).

**Član 12.**

U članu 19. stav (1) tč. b) i e) mijenjaju se i glase:

„b) koje je stručno osposobljeno za ugradnju i aktiviranje tahografa, ispitivanje tahografa, popravku tahografa i ugradnju i ispitivanje ograničivača brzine što se dokazuje potvrdom o stručnoj osposobljenosti;

e) koje istovremeno nije u radnom odnosu i ne obavlja iste ili slične poslove kod drugog poslodavca; “.

Stav (3) mijenja se i glasi:

„(3) Šef radionice može biti osoba koja ispunjava uslove iz stava (1) tač. b), c), d) i e) ovog člana i koji je najmanje:

a) ing. saobraćaja, ing. mašinstva ili ing. elektrotehnike, odnosno ekvivalent 180 ECTS bodova i tri godine radnog staža u struci, ili

b) ima IV stepen stručne spreme u oblasti mehanike, elektronike ili tehnologije drumskih vozila i najmanje 10 godina radnog iskustva na poslovima iz člana 17. stav (4) ovog Zakona.“.

U stavu (4) tačka g) se briše.

U stavu (5) riječi:„i načinu dokazivanja stručne osposobljenosti iz stava (1) tačka b) ovog člana“ se brišu, a na kraju teksta se dodaju riječi: „i nadležnih organa“.

**Član 13.**

U članu 24. stav (2) na kraju teksta se dodaju riječi: „i nadležnim organima“.

**Član 14.**

U članu 27. stav (3) riječi: „1%“ zamjenjuju se riječima: „4%“.

Stav (4) se briše.

**Član 15.**

U članu 33. stav (2) tačka b) mijenja se i glasi:

„b) u slučaju sumnje da tahograf ne radi ispravno, vozaču će se uručiti pisani nalog da uputi vozilo na ispitivanje tog uređaja u ovlaštenoj radionici, te svih drugih elemenata vezanih za tahograf, koji moraju biti ugrađeni u vozilo radi njihovog ispravnog rada. Troškove pregleda snosi vlasnik vozila u koje je uređaj ugrađen, u slučaju da se utvrdi da tahograf ne radi ispravno.

Ako vozač iz tačke b) ovog stava odbije da vozilo podvrgne ispitivanju tahografa ili se tokom ispitivanja potvrdi neispravnost zbog koje je vozilo upućeno na vanredni tehnički pregled tahografa ili se ustanovi druga neispravnost za koju je propisano isključivanje vozila iz saobraćaja, nadležni organ koji je uputio vozilo na ispitivanje tahografa isključit će vozilo iz saobraćaja, privremeno oduzeti i zadržati Potvrdu o registraciji vozila dok se navedene neispravnosti ne otklone i ispravnost tahografa potvrdi na novom ispitivanju tahografa, o čemu se izdaje Potvrda o oduzimanju.“.

**Član 16.**

U članu 34. tačka b) mijenja se i glasi:

„b) u vozilu koje se prvi put registrira u Bosni i Hercegovini nije ugrađena minimalno ista vrsta tahografa koju je ugradio proizvođač vozila (član 2. stav (3);“.

Iza tačke g) dodje se nova tačka g1) koja glasi:

„g1) obavlja poslove na terenu bez najave nadležnom organu najmanje 24 sata prije izlaska na teren (član 17. stav (9);“.

Tačka i) mijenja se i glasi:

„i) naredi, dopusti ili omogući da vozač prikrije, taji ili uništi podatke zabilježene na tahografskom listiću ili podatke pohranjene u tahografu ili kartici vozača ili podatke ispisane s tahografa, rukuje tahografom, tahografskim listićem ili karticom vozača na način koji može dovesti do prikrivanja, tajenja ili uništavanja podataka i/ili ispisanih informacija, ili se u vozilu nalazi uređaj koji bi se mogao koristiti u navedene svrhe (član 12. st. (5) i (8));“.

U tački j) iza riječi „kartice“ dodaju se riječi „ili potvrde o aktivnostima“, a na kraju teksta se dodaju riječi „i član 5. stav (1)“;.

Iza tačke j) dodaje se tačka j1) koja glasi:

„j1) tahograf nije ugrađen ili popravljen u ovlaštenoj radionici, ne obavlja redovne preglede tahografa u ovlaštenoj radionici ili koristi neispravan tahograf a što je utvrđeno na vanrednom pregledu tahografa (član 12. st (5) i (8) i 33. stav (2) tačka b);“.

Tačka k) mijenja se i glasi:

„k) naredi, dopusti ili omogući da vozač posjeduje više od jedne valjane kartice vozača, koristi više od jedne kartice, (član 12. stav (6);“.

Tačka m) mijenja se i glasi:

„m) ne vodi evidenciju o radnom vremenu mobilnih radnika ili je ne vodi na način propisan pravilnikom kojim se uređuje način prijenosa podataka i način vođenja evidencije iz tahografa (član 11. st. (2) i (3) i član 12. stav (4) );“.

**Član 17.**

U članu 35. tačka a) mijenja se i glasi:

1. mobilnog radnika rasporedi na rad tako da mu radno vrijeme prekorači dopušteno trajanje dnevnog vremena vožnje od devet sati za više od četiri sata i 30 minuta bez pauze ili odmora od najmanje četiri sata i 30 minuta ako produženje na deset sati nije dopušteno (član 4.);“.

Iza tačke a) dodaju se tač. a1), a2) i a3) koje glase:

„a1) prekorači dopušteno trajanje dnevnog vremena vožnje od deset sati za više od pet sati bez pauze ili odmora od barem četiri sata i 30 minuta ako je produženje na deset sati dopušteno (član 4);

a2) prekorači sedmično vrijeme vožnje za više od 14 sati (član 5. stav (3);

a3) prekorači ukupno maksimalno dvosedmično vrijeme vožnje za više od 22 sata i 30 minuta (član 5. stav (4).“.

U tački g) riječi „(10) i (11)“ zamjenjuju riječima „(11) i (12)“.

Iza tačke e) dodaje se tačka e1) koja glasi:

„e1) ne upozna mobilne radnike s propisima iz člana 12. stav (2) ovoga Zakona;“.

**Član 18.**

Iza člana 35. dodaju se novi član 35a. koji glasi:

**„Član 35a.**

Novčanom kaznom u iznosu od 2000,00 KM kaznit će se za prekršaj pravno lice ili fizičko lice- poduzetnik ako:

1. mobilni radnik ne prekida radno vrijeme stankom koja traje najmanje 30 minuta ako ukupni zbroj do tada obavljenih radnih sati iznosi između šest i devet sati, odnosno stankom od najmanje 45 minuta ako ukupni zbroj radnih sati iznosi više od devet sati, ili u slučaju da su pauze raspodijeljene na više razdoblja tijekom radnog vremena, pauza ne traje najmanje 15 minuta (član 6. stav (1);
2. ukupno radno vrijeme mobilnih radnika koji obavljaju noćni rad traje duže od deset sati unutar svakog 24-satnog razdoblja (član 10. stav (1));
3. od mobilnog radnika koji radi kod više poslodavaca ne zatraži evidenciju ili izračun radnog vremena koje je mobilni radnik obavio za drugog poslodavca (član 11. stav (4);
4. nije osiguran ispravan rad i pravilna upotreba digitalnih tahografa i kartica vozača odnosno nije osiguran ispravan rad analognih tahografa te pravilno korištenje tahografskih listića (član 12. stav (8));
5. nije izdan dovoljan broj tahografskih listića vozačima vozila opremljenih analognim tahografima, imajući u vidu činjenicu da su tahografski listići lične prirode te uzimajući u obzir trajanje usluge i moguću potrebu za zamjenom tahografskih listića koji su oštećeni ili koje je oduzeo ovlašteni službenik koji obavlja kontrolu, ne koristi tahografske listiće koji odgovaraju odobrenom uzorku i mogu se koristiti u uređaju ugrađenom u vozilu (član 12. stav (2));
6. naredi, dopusti ili omogući da vozač prekorači dopušteno trajanje dnevnog vremena vožnje od devet, odnosno deset sati za više od dva sata, ako produženje na deset sati nije dopušteno (član 4);
7. naredi, dopusti ili omogući da vozač prekorači dopušteno trajanje dnevnog vremena vožnje od devet, odnosno deset sati za više od dva sata, ako je produženje na deset sati dopušteno (član 4);
8. naredi, dopusti ili omogući da vozač prekorači maksimalno sedmično radno vrijeme od 48 sati za više od 12 sati, ako je mogućnost produženja na 60 sati već iskorištena unutar razdoblja od četiri mjeseca (član 5. stav (1));
9. naredi, dopusti ili omogući da vozač prekorači maksimalno sedmično radno vrijeme od 60 sati za više od deset sati, ako odstupanje iz člana 5. stav (2) nije utvrđeno
10. naredi, dopusti ili omogući da vozač prekorači sedmično vrijeme vožnje od devet do 14 sati (član 5. stav (3);
11. naredi, dopusti ili omogući da vozač prekorači ukupno maksimalno dvosedmično vrijeme vožnje od 15 do najviše 22 sata i 30 minuta (član 5. stav (4));
12. naredi, dopusti ili omogući da vozač prekorači vrijeme vožnje za više od jednog sata i 30 minuta (član 4);
13. naredi, dopusti ili omogući da vozač koristi dnevno razdoblje odmora kraće za više od dva sata i 30 minuta, ako skraćeno dnevno razdoblje odmora nije dopušteno (član 8.);
14. naredi, dopusti ili omogući da vozač koristi dnevno razdoblje odmora kraće za više od dva sata, ako je skraćeno dnevno razdoblje odmora dopušteno (član 8);
15. naredi, dopusti ili omogući da vozač koristi podijeljeno dnevno razdoblje odmora kraće za više od dva sata (član 8.);
16. naredi, dopusti ili omogući da vozač koristi skraćeni dnevni odmor, ako je dio višečlane posade, kraći od sedam sati (član 8.);
17. naredi, dopusti ili omogući da vozač koristi skraćeni sedmični odmor kraći od 20 sati (član 8.);
18. naredi, dopusti ili omogući da vozač koristi sedmični odmor kraći od 36 sati (član 8.);
19. naredi, dopusti ili omogući da vozač prekorači šest uzastopnih 24-satnih razdoblja nakon prethodnog sedmičnog odmora za više od 12 sati (član 8.);
20. naredi, dopusti ili omogući da vozač prekorači 12 uzastopnih 24-satnih razdoblja nakon prethodnog redovnog sedmičnog odmora za više od 12 sati (član 9. stav (3));
21. naredi, dopusti ili omogući da vozač koristi sedmično razdoblje odmora nakon 12 uzastopnih razdoblja od 24 sata kraće od 65 sati (član 9. stav (3));

z) naredi, dopusti ili omogući da vozač prekorači razdoblje vožnje između 00:00 i 5:00 sati duže od četiri sata i 30 minuta, ako vozilo nema višečlanu posadu (član 9. stav (3) tačka c)).

(2) Novčanom kaznom u iznosu od 400,00 do 800,00 KM kaznit će se i odgovorna osoba u pravnoj osobi za prekršaje iz stava (1) ovoga člana ukoliko nije svojim internim aktom o radu posade zabranio da vozači postupaju suprotno odredbama ovog zakona.

(3) Novčanom kaznom u iznosu od 250,00 do 500,00 KM kaznit će se i vozač za prekršaje iz stava (1) tač. a) i b) ovoga člana.

**Član 19.**

Čl. 36., 37. i 38. mijenjaju se i glase:

**„Član 36.**

Novčanom kaznom u iznosu od 800,00 do 1.500,00 KM kaznit će se vozač ako:

1. prekorači dopušteno trajanje dnevnog vremena vožnje od devet, odnosno deset sati za vrijeme od jednog do najviše dva sata, ako produženje na deset sati nije dopušteno (član 4.);
2. prekorači dopušteno trajanje dnevnog vremena vožnje od devet, odnosno deset sati za vrijeme od jednog do najviše dva sata, ako je produženje na deset sati dopušteno (član 4.);
3. prekorači sedmično vrijeme vožnje od četiri do najviše devet sati (član 5);
4. prekorači maksimalno ukupno dvosedmično vrijeme vožnje za deset do najviše 15 sati (član 5. stav (4);
5. prekorači vrijeme vožnje za više od pola sata do najviše jednog sata i 30 minuta (član 4.);
6. ne dozvoli kontrolu, te ne može priložiti zapis tahograf listića i vozačeve kartice, ručne evidencije na poleđini tahograf listića ili ispisa iz digitalnog tahografa ili potvrde o aktivnostima, za tekući dan i prethodnih 28 dana (član 5. stav (10));
7. koristi dnevno razdoblje odmora kraće od jednog do najviše dva sata i 30 minuta, ako skraćeno dnevno razdoblje odmora nije dopušteno (član 8.);
8. koristi dnevno razdoblje odmora kraće od jednog do najviše dva sata, ako je skraćeno dnevno razdoblje odmora dopušteno (član 8.);
9. koristi podijeljeno dnevno razdoblje odmora kraće od jednog do najviše dva sata (član 8.);
10. koristi skraćeni dnevni odmor, ako je dio višečlane posade, od jednog sata do najviše dva sata kraći od propisanog (član 8.);
11. koristi skraćeni sedmični odmor, od dva sata do četiri sata kraći od propisanog (član 8.);
12. koristi sedmični odmor, od tri sata do najviše devet sati kraći od propisanog, ako skraćeno sedmično razdoblje odmora nije dopušteno (član 8.);
13. prekorači šest uzastopnih 24-satnih razdoblja nakon prethodnog sedmičnog odmora od tri do najviše 12 sati (član 8. stav (7);
14. prekorači 12 uzastopnih 24-satnih razdoblja nakon prethodnog redovnog sedmičnog odmora od tri do najviše 12 sati (član 9. stav (3);
15. koristi sedmično razdoblje odmora nakon 12 uzastopnih razdoblja od 24 sata za dva sata kraće (član 9. stav (3);
16. prekorači razdoblje vožnje između 00:00 i 5:00 sati duže od tri sata do najviše četiri sata i 30 minuta, ako vozilo nema višečlanu posadu (član 9. stav (3) tačka c));
17. prekorači maksimalno sedmično radno vrijeme od 48 sati za osam do najviše 12 sati, ako je mogućnost produženja na 60 sati već iskorištena unutar razdoblja od četiri mjeseca (član 5. stav (1).)
18. prekorači maksimalno sedmično radno vrijeme od 60 sati za pet do najviše deset

sati, ako odstupanje iz člana 5. stav (2) nije dozvoljeno.

**Član 37.**

Novčanom kaznom u iznosu od 500,00 do 1.000,00 KM kaznit će se za prekršaj vozač ako:

1. ne koristi tahografske listiće ili karticu vozača svaki dan tokom vožnje, počevši od trenutka kada je preuzeo vozilo (član 12. stav (5);
2. se tahografski listić ili kartica vozača vade se prije kraja dnevnog radnog vremena, osim ako je to odobreno (član 12. stav (5);
3. se tahografski listić ili kartica vozača koriste duže od razdoblja za koje su namijenjeni (član 12. stav (5);
4. nije zaštitio tahografske listiće ili karticu vozača ili koristio prljave ili oštećene tahografske listiće ili kartice vozača (član 12. stav (5);
5. postupi suprotno odredbi člana 8., 9., 10., 11. i 12. Zakona;
6. se u vozilu opremljenim digitalnim tahografom nalazi više od jednog vozača, a kartica vozača nije umetnuta u odgovarajući utor na tahografu (član 12. stav (5));.
7. se u vozilu opremljenim analognim tahografom nalazi više od jednog vozača, a vozač ne mijenja tahografske listiće na način da se relevantni podaci zabilježe na tahografskom listiću onog vozača koji vozi (član 12. stav (5)).

**Član 38.**

(1) Novčanom kaznom u iznosu od 150,00 do 300,00 KM kaznit će se vozač ako:

1. prekorači dopušteno trajanje dnevnog vremena vožnje od devet, odnosno deset sati za najviše jedan sat, ako produženje na deset sati nije dopušteno (član 4);
2. prekorači dopušteno trajanje dnevnog vremena vožnje od devet, odnosno deset sati za najviše jedan sat, ako je produženje na deset sati dopušteno (član 4);
3. prekorači sedmično vrijeme vožnje do najviše četiri sata (član 5. stav (1);
4. prekorači maksimalno ukupno dvosedmično vrijeme vožnje do najviše deset sati (član 5. stav (4);
5. prekorači vrijeme vožnje za najviše pola sata (član 4.);
6. koristi dnevno razdoblje odmora kraće do jednog sata, ako skraćeno dnevno razdoblje odmora nije dopušteno (član 8.);
7. koristi dnevno razdoblje odmora kraće do jednog sata, ako je skraćeno dnevno razdoblje odmora dopušteno (član 8.)
8. koristi podijeljeno dnevno razdoblje odmora kraće do jednog sata (član 8.);
9. koristi skraćeni dnevni odmor, ako je dio višečlane posade, kraće do jednog sata od propisanog (član 8.);
10. koristi skraćeni sedmični odmor kraći do dva sata od propisanog (član 8.);
11. koristi sedmični odmor kraći do tri sata od propisanog, ako skraćeno sedmično razdoblje odmora nije dopušteno (član 8.);
12. prekorači šest uzastopnih 24-satnih razdoblja nakon prethodnog sedmičnog odmora za manje od tri sata (član 8.);
13. prekorači 12 uzastopnih 24-satnih razdoblja nakon prethodnog redovnog sedmičnog odmora za manje od tri sata (član 9. stav (3).“.

**Član 20.   
(Prijelazne odredbe)**

1. Na kartice vozača oduzete u postupku vršenja inspekcijskog nadzora do dana stupanja na snagu ovog Zakona primjenjuju se odredbe člana 12. st (9) i (10) ovog Zakona.
2. Radionica je dužna ispuniti uvjet iz člana 18. stav (2) ovog Zakona u roku od šest mjeseci od dana stupanja na snagu ovog Zakona.

**Član 21.   
(Stupanje na snagu)**

Ovaj Zakon stupa na snagu osmog dana od dana objavljivanja u "Službenom glasniku BiH".

**PSBiH broj\_\_\_\_\_\_\_\_\_\_\_\_\_\_ godine, Sarajevo**

**Predsjedavajući Predsjedavajući**

**Predstavničkog doma Doma naroda**

**Parlamentarne skupštine BiH Parlamentarne skupštine BiH**

**O B R A Z L O Ž E N J E**

**I. Ustavnopravni osnov**

Ustavnopravni osnov za donošenje Zakona sadržan je u članu IV 4.a) Ustava Bosne i Hercegovine kojim je utvrđena nadležnost Parlamentarne skupštine Bosne i Hercegovine za donošenje zakona.

**II. Razlozi donošenja zakona**

Zakon o radnom vremenu, obaveznim odmorima mobilnih radnika i uređajima za evidentiranje u drumskom prevozu („Službeni glasnik BiH“, br. 48/10 i 66/16) (u daljnjem tekstu: Zakona) sadrži odredbe o radnom vremenu i obaveznim odmorima mobilnih radnika u drumskom prevozu, vremenu vožnje i periodu odmora vozača koji obavljaju drumski prijevoz tereta i putnika, uređajima za bilježenje u drumskom prijevozu (tahografi), načinu, uslovima i postupku imenovanja radionica, uslovima i postupcima kontrole, nadležnostima organa i njihovim ovlaštenjima, službenim evidencijama, nadzoru nad provođenjem ovog zakona, te prekršajne odredbe.

Osnovni zakon je stupio na snagu 22. 06.2010. godine. Proces implementacije ovog Zakona završen je u aprilu 2011. godine.

Donošenjem ovog Zakona postignuto je poboljšanje uvjeta rada vozača i drugih mobilnih radnika koji obavljaju drumski prijevoz trereta i putnika, te je uvedena kontrola njihovog rada, radi sigurnosti u cestovnom prometu kroz korištenje analognih i digitalnih tahografa za vrijeme upravljanja motornim vozilom i rada vozača.

U periodu implementacije ovog Zakona, od strane organa koji provode isti, uočeno je da pojedine odredbe izazivaju nedoumice i različita tumačenja, te su u tom smislu i inicirane izmjene i dopune ovog Zakona, a s ciljem otklanjana nejasnoća u Zakonu.

Također razlozi donošenja Prednacrta zakona temelje se na potrebi prevazilaženja uočenih nedostataka u implementaciji istog, kao i potrebe preciznijeg definisanja određenih važećih zakonskih odredbi. Dodatno, predloženim izmjenama i dopunama, za određene prekršaje propisuju se oštrije sankcije u odnosu na važeći Zakon.

Obzirom da se radi o zakonu koji je uskađivan sa zakonodavstvom Europske unije u oblasti socijalnih uvjeta u cestovnom prijevozu te da su nakon stupanja na snagu istog doneseni propisi Evropske unije kojim su dopunjene i izmijenjene odredbe evropskih propisa sa kojima je vršeno prvobitno usklađivanje, predmetnim Prednacrtom zakona će se vršiti daljnje usklađivanje domaćeg zakonodavstva u ovoj oblasti.

**III. Usklađenost zakona sa europskim zakonodavstvom**

Važeći Zakon o radnom vremenu, obaveznim odmorima mobilnih radnika i uređajima za evidentiranje u cestovnom prijevozu je propis koji je usklađivan sa zakonodavstvom Europske unije u oblasti socijalnih uvjeta u cestovnom prijevozu, te je isti djelimično usklađen sa odredbama:

* Uredbe (EZ) 561/2006 Evropskog parlamenta i Vijeća od 15. marta 2006. godine o usklađivanju određenih socijalnih zakonskih propisa u vezi s cestovnim saobraćajem kojom se primjenjuju i dopunjuju Uredba Vijeća (EEZ) broj 3821/85 i (EZ) broj 2135/98 kojom se ukida Uredba Vijeća (EEZ) broj 3820/85;
* Uredbe Vijeća EZ/2135/98 od 24. septembra 1998. godine o izmjenama i dopunama Uredbe (EEZ) 3821/85 o uređajima za bilježenje u cestovnom saobraćaju i Direktive 88/559/EEZ o primjeni Uredbe (EEZ) 3820/3821;
* Direktive Vijeća 2002/15 EZ od 15. marta 2002. godine o organizaciji radnog vremena lica koja obavljaju mobilne aktivnosti na cesti;
* Direktive 2006/22 EZ Evropskog parlamenta i Vijeća od 15. marta 2006. godine o minimalnim uvjetima za provođenje uredbi Vijeća (EEZ) br. 3820/85 i 3821/85 o socijalnim propisima vezanim za djelatnost cestovnog prijevoza, kojima se ukida Direktiva Vijeća 88/599/EEZ;
* Direktive 2009/5/EC od 30. januara 2009. godine o izmjenama i dopunama Aneksa III Direktive 2006/22 EZ Evropskog parlamenta i Vijeća o minimalnim uvjetima za provođenje uredbi Vijeća (EEZ) br. 3820/85 i 3821/85 o socijalnim propisima vezanim djelatnost cestovnog prijevoza.

Ovim Prednacrtom zakonom vrši se daljnje djelimično usklađivanje sa propisima Europske unije:

- Uredba (EU) br. 165/2014 Europskog parlamenta i Vijeća od 4. veljače 2014. o tahografima u cestovnom prometu, stavljanju izvan snage Uredbe Vijeća (EEZ) br. 3821/85 o tahografu u cestovnom prometu i izmjeni Uredbe (EZ) br. 561/2006 Europskog parlamenta i Vijeća o usklađivanju određenog socijalnog zakonodavstva koje se odnosi na cestovni promet Tekst značajan za EGP

- Uredba (EU) 2020/1054 Europskog parlamenta i Vijeća od 15. srpnja 2020. o izmjeni Uredbe (EZ) br. 561/2006 s obzirom na minimalne zahtjeve u pogledu maksimalnih dnevnih i tjednih vremena vožnje, minimalnih stanki te dnevnih i tjednih razdoblja odmora i Uredbe (EU) br. 165/2014 s obzirom na pozicioniranje s pomoću tahografa

-Direktiva Komisije 2009/4/EZ od 23. siječnja 2009. o protumjerama za sprječavanje i otkrivanje neovlaštenog rukovanja zapisnicima tahografa te o izmjeni Direktive 2006/22/EZ Europskog parlamenta i Vijeća o minimalnim uvjetima za provedbu uredbi Vijeća (EEZ) br. 3820/85 i (EEZ) br. 3821/85 o socijalnom zakonodavstvu koje se odnosi na djelatnosti cestovnog prijevoza i o stavljanju izvan snage Direktive Vijeća 88/599/EEZ

**IV. Principi na kojima je zasnovan Zakon**

Principi na kojima je zasnovan Zakon su:

- povećanje sigurnosti saobraćaja na putevima kroz korištenje tahografa za vrijeme upravljanja motornim vozilom,

- poboljšanje uvjeta rada vozača i drugih mobilnih radnika koji obavljaju drumski prijevoz trereta i putnika,

- stvaranje sigurnog, učinkovitog i društveno odgovornog sektora cestovnog prometa s ciljem osiguravanja nediskriminacije i privlačenja kvalificiranih radnika.

**V. Opis konsultacija**

U skladu sa Pravilima za konsultacije u izradi pravnih propisa („Službeni glasnik BiH“, br. 5/17 i 87/23,) o Nacrtu zakona provesti će se postupak *online* konsultacija sa zainteresovanom javnošću putem web aplikacije *eKonsultacije*, u trajanju od 30 dana. Na pripremljeni Nacrt zakona je potrebno pribaviti i mišljenja propisana Poslovnikom o radu Vijeća ministara Bosne i Hercegovine („Službeni glasnik BiH“, broj 22/03) nakon čega slijedi upućivanje Nacrta zakona u dalju zakonodavnu proceduru.